A Bizottság 2926/94/EK rendelete
(1994. november 30.)
a cukor tekintetében az Azori-szigetekre, Madeirára és a Kanári-szigetekre vonatkozó egyedi ellátási rendelkezések alkalmazása részletes szabályainak megállapításáról szóló 2177/92/EGK rendeletnek és az 1713/93/EGK rendeletnek a cukorágazatban a mezőgazdasági átváltási árfolyamok tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1974/93/EGK bizottsági rendelettel [1] módosított, az egyes mezőgazdasági termékek tekintetében a Kanári-szigetek javára egyedi intézkedések bevezetéséről szóló, 1992. június 15-i 1601/92/EGK tanácsi rendeletre [2] és különösen annak 3. cikke (4) bekezdésére és 7. cikke (2) bekezdésére,
mivel a legutóbb az 1443/94/EK rendelettel [3] módosított 2177/92/EGK bizottsági rendelet [4] megállapította az Azori-szigetek, Madeira és a Kanári-szigetek cukorral történő ellátására vonatkozó egyedi intézkedések részletes alkalmazási szabályait;
mivel a legutóbb a 2883/94/EK rendelettel [5] módosított 2790/94/EK bizottsági rendeletben [6] megállapított, az egyes mezőgazdasági termékek tekintetében a Kanári-szigetekre vonatkozó egyedi intézkedések új, közös részletes végrehajtási szabályai, amelyek 1994. december 1-jén lépnek hatályba, már nem írják elő biztosíték letétbe helyezését a támogatási igazolás kibocsátása előtt, valamint az ellátási támogatás spanyol pesetára való átszámításának árfolyamához új meghatározó ügyleti tényt állapítanak meg; mivel ezért a Kanári-szigetek tekintetében a 2177/92/EGK rendeletet és a legutóbb a 2627/93/EGK rendelettel [7] módosított, a mezőgazdasági átváltási árfolyamok cukorágazatban történő alkalmazására vonatkozó különleges részletes szabályok megállapításáról szóló, 1993. június 30-i 1713/93/EGK rendeletet [8] 1994. december 1-jei hatállyal megfelelően módosítani kell;
mivel az e rendeletben foglalt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
A 2177/92/EGK rendelet 5. cikke a következő (5) bekezdéssel egészül ki:
"(5) A fenti bekezdéseket a Kanári-szigetek tekintetében nem kell alkalmazni."
2. cikk
Az 1713/93/EGK rendelet mellékletének XVI. c) pontjából az "és a Kanári-szigetek" szövegrészt el kell hagyni.
3. cikk
Ez a rendelet 1994. december 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1994. november 30-án.